KIRJALLINEN KYSYMYS E-1061/01 esittäjä(t): Gianfranco Dell'Alba (TDI) komissiolle. Yhteisen tutkimuskeskuksen henkilöstön vähentäminen kuudetta puiteohjelmaa koskevassa ehdotuksessa.



Virallinen lehti nro 340 E , 04/12/2001 s. 0158 - 0160



KIRJALLINEN KYSYMYS E-1061/01 esittäjä(t): Gianfranco Dell'Alba (TDI) komissiolle (5. huhtikuuta 2001) Aihe: Yhteisen tutkimuskeskuksen henkilöstön vähentäminen kuudetta puiteohjelmaa koskevassa ehdotuksessa - Yhteinen tutkimuskeskus (YTK) on yksi Euroopan komission pääosastoista, ja se muodostuu kahdeksasta erikoistuneesta tutkimuslaitoksesta, jotka sijaitsevat viidessä unionin jäsenvaltiossa. - Tutkimuksen ja teknologisen kehittämisen viidennessä puiteohjelmassa yhteisen YTK:n tehtävä on muotoiltu uudelleen siten, että on painotettu sen asemaa riippumattomana tieteellisenä ja teknisenä välineenä, joka palvelee unionin politiikan aloja. - Tehtävien uudelleenmuotoilun myötä YTK on saavuttanut viidennen puiteohjelman yhteydessä erittäin rohkaisevia tuloksia, joita on hyödynnetty sellaisenaan yhteisön politiikan aloilla. Esimerkkinä voidaan mainita kaikkialla Euroopassa tällä hetkellä käytettävät BSE-kokeet, menetelmät geenimuunneltujen organismien havaitsemiseksi elintarvikkeissa, ftalaattien migraatio leluista, saastuttavien päästöjen luokittelu, miinanraivaustekniikkaa koskevien normien kehittäminen ja ydinturvallisuuskoodien ulottaminen jäsenehdokasvaltiohin. - Komission kuudetta puiteohjelmaa (2002-2006) koskevassa ehdotuksessa YTK:lle myönnettävät määrärahat vähenevät todellisuudessa, vaikka myönnettävät kokonaisvarat ylittävätkin viidennen puiteohjelman määrärahat. Vielä selvemmin - sekä prosentuaalisesti että absoluuttisina lukuina - vähennys koskettaa muuta kuin ydinalaa koskevia määrärahoja, jotka supistuvat 725 miljoonasta 719 miljoonaan euroon. - YTK:lla on viidennessä puiteohjelmassa 2 080 työntekijästä koostuva henkilökunta, minkä lisäksi keskuksella on muuta kuin vakinaista henkilökuntaa (tiedeyhteisöjä edustavat vierailijat, asiantuntijat ja stipendiaatit). Voiko komissio, edellä mainitut seikat huomioon ottaen, - antaa tietoja kyseisten supistusten vaikutuksista YTK:n henkilökuntaan sekä siitä, kuinka monen komission tutkijan virka muutetaan tutkimussopimuksia käsittelevien hallintovirkamiesten viroiksi? - selvittää syyt siihen, miksi komissio vähentää omaa tutkimustoimintaansa ja vastaavasti suosii ulkopuolella toteutettavaa tutkimustyötä, jolloin Euroopan unionin mahdollisuudet tuottaa riippumatonta tutkimustietoa vähenevät? Philippe Busquinin komission puolesta antama vastaus (27. kesäkuuta 2001) Neuvoston ja parlamentin vuonna 1999 hyväksymä(1) yhteisen tutkimuskeskuksen (YTK) tehtävä on antaa asiakaslähtöistä tieteellistä ja teknistä tukea EU:n politiikan laadinnalle, toteutukselle ja seurannalle eri aloilla. Se palvelee jäsenvaltioiden yhteisiä etuja ja on samalla riippumaton kaupallisista tai kansallisista eduista. Yhteinen tutkimuskeskus on siis tutkimuslaitos, jonka ensisijainen tehtävä ei liity tutkimuspolitiikkaan, vaan sen tieteellisen ja teknisen erityisosaamisen avulla tuetaan muita yhteisön politiikkoja (ympäristö-, maatalous-, liikenne-, energia- ja ydinvoimapolitiikkaa). Komissio pyrkii varmistamaan, että tehtävänsä mukaisesti yhteinen tutkimuskeskus ei tee päällekkäistä työtä tai kilpaile kansallisten tutkimuslaitosten kanssa, vaan keskittyy niihin aloihin, joilla todella tarvitaan eurooppalaista politiikkaa ja toimia koko Euroopan tasolla. Tähän liittyviä kysymyksiä tutkii korkean tason paneeli, jonka puheenjohtajana toimivan varakreivi Davignonin kertomus julkaistiin toukokuussa 2000. Davignonin kertomuksen perusteella ja toteuttaen komission pyrkimystä tasapainottaa yhteisen tutkimuskeskuksen voimavarat ja ydintehtävät YTK:ta pyydettiin arvioimaan toimintansa supistamismahdollisuuksia ja entistä suurempaa keskittymistä painopistealoihin. Komissio on ehdottanut budjettivallan käyttäjälle, että yhteisestä tutkimuskeskuksesta lakkautetaan 175 virkaa vuodesta 2002 alkaen. Tästä seuraa, että joitakin hankkeita lopetetaan ja työntekijät siirretään muihin tehtäviin. Muuttunut henkilöstökaavio on perustana uudessa puiteohjelmassa ehdotetuille yhteisen tutkimuskeskuksen tehtäville. Yhteinen tutkimuskeskus pyrkii vastaamaan entistä tehokkaammin poliittisiin tarpeisiin laajentamalla tietopohjaansa. Tämän on tarkoitus tapahtua verkottumalla entistä tiiviimmin kansallisten tutkimuskeskusten kanssa eurooppalaisen tutkimusalueen periaatteen mukaisesti. Tehokkuuden lisääminen, entistä laajempi yhteistyö kansallisten yksikköjen kanssa sekä läheiset suhteet kaikkiin päätöksentekoprosessin osapuoliin, parlamentti mukaan lukien, auttavat yhteistä tutkimuskeskusta osallistumaan täysipainoisesti eurooppalaiseen tutkimusalueeseen ja toteuttamaan tehtäväänsä pitkällä aikavälillä. Tehtäväänsä toteuttaessaan yhteinen tutkimuskeskus keskittyy rajattuihin, Euroopan kansalaisten turvallisuutta koskeviin avainaloihin, joiden erityisosaamista tutkimuskeskuksella on ja joilla tutkimuskeskus voi parantaa käyttäjien ohjausta. Seuraavaan puiteohjelmaan ehdotettu yhteisen tutkimuskeskuksen talousarvio yhteisön politiikkojen tukemista varten on 715 miljoonaa euroa ja Euratomia varten 330 miljoonaa euroa. (1) KOM(2000) 366 lopullinen.